**VABILO ZA PRISPEVKE NA 2. KONFERENCI in DELAVNICI PROJEKTA MOMOWO**

**3.–5. oktober 2016, Znanstvenoraziskovalni center Slovenske akademije znanosti in umetnosti (ZRC SAZU),**

**Ljubljana, Slovenija**

V **Ljubljani** bo **od 3. do 5. oktobra 2016** potekala **druga historična konferenca in delavnica** projekta **MoMoWo – Ustvarjalnost žensk od modernizma dalje** ([www.momowo.eu](http://www.momowo.eu)), namenjena obravnavi ustvarjanja, dosežkov in življenja **oblikovalk, arhitektk in gradbenih inženirk, ki so delovale v obdobju med letoma 1946 in 1968.** Omogočila bo široko razpravo in izmenjavo izkušenj o evropskih ženskah, ki so delovale na različnih področjih oblikovanja, in je namenjena tako raziskovalcem kot študentom.

K sodelovanju vabimo avtorje, ki bodo v prispevkih obravnavali obdobje med letoma 1946 in 1968, ki ga je v večini evropskih držav zaznamovala intenzivna obnova povojne družbe in urbanih okolij. Še posebej nas zanima, kako so politične in družbene spremembe tega obdobja vplivale na ženske, dejavne v ustvarjalnih poklicih. Kot izhodiščne točke raziskovanja te tematike predlagamo naslednje vsebinske sklope in poudarke:

1. **POLITIKE IN POLITIČNI REŽIMI**

Kakšen je bil položaj arhitektk in oblikovalk v različnih političnih režimih in ali je njihove položaje mogoče primerjati? Je državna politika posebej obravnavala položaj žensk in če da, kako? So se v arhitekturi, oblikovanju, urbanističnem načrtovanju, gradbeništvu itd. v tem obdobju pojavile določene “ženske specializacije”? Če da, kakšne so bile njihove značilnosti in kaj jih je spodbudilo? Kako so bile ženske zastopane na arhitekturnih razstavah in natečajih? Kakšno vlogo so igrale v restavratorstvu in konservatorstvu stavbne dediščine? So se v svojih poklicih spopadale s predsodki zaradi spola in če da, kako?

1. **RAZISKAVE IN INDUSTRIJA**

Kakšna je bila vloga žensk pri projektih stanovanjske gradnje in kako so bile vključene v raziskave in študije t. i. notranje opreme po meri človeka? Kakšno vlogo so imele na razvijajočem se področju industrijskega oblikovanja? Se je v primerjavi s pionirkami predvojnega obdobja vloga žensk v gradbeništvu spremenila in če da, kako? Še posebej dobrodošli bodo prispevki, ki obravnavajo vlogo žensk pri razvoju novih gradbenih tehnik in novih gradbenih materialov.

1. **IZOBRAŽEVANJE IN ZNANSTVENE OBJAVE**

Kako so se ženske vključevale v študij arhitekture, oblikovanja in gradbeništva? Ali so naletele na kakšne ovire? Kako so bile vključene v izobraževalni proces in kako so bile zastopane v akademskem svetu? Na kakšen način in v kolikšni meri so bile zastopane v strokovnih arhitekturnih in gradbenih publikacijah bodisi kot avtorice ali kot članice uredniških odborov?

Dobrodošle so študije primerov, primerjalne analize in prispevki, ki kritično obravnavajo zlasti (vendar ne izključno) navedene teme. Udeleženci bodo vabljeni k aktivnemu sodelovanju v vseh tematskih sklopih konference/delavnice kot tudi v razpravah in pri izmenjavi izkušenj.

**Prispevki naj bodo predstavljeni v angleščini in naj ne presegajo 20 minut. Recenzirani članki, ki bodo napisani na podlagi predstavitev, bodo objavljeni v javno dostopni elektronski publikaciji (izid predviden za pomlad 2017). Publikacija bo vsebovala tudi posnetke predstavitev in razprav.**

**ROKA ZA ODDAJO:**

**Rok** za oddajo **povzetkov** (v angleščini, največ 300 besed): **15. april 2016.**

**Rok** za oddajo **člankov** (v angleščini, največ 5000 besed): **15. september 2016.**

Prosimo, pošljite povzetke skupaj z vašimi kontaktnimi podatki na prijavnem obrazcu (<http://www.momowo.eu/activities/historical-workshops/>) na elektronski naslov: **helena.serazin@zrc-sazu.si**

Konferenca/delavnica, ki bo leta 2016 potekala v Ljubljani, je druga od treh historičnih delavnic projekta MoMoWo. Prva, ki se je osredotočila na ustvarjalnost žensk v obdobju med letoma 1918 in 1945, je potekala od 23. do 25. septembra 2015 v Leidnu na Nizozemskem, tretja, ki bo pokrivala obdobje od leta 1969 do 1989, pa je načrtovana za začetek oktobra 2017 v španskem Oviedu.

**MoMoWo – Ustvarjalnost žensk od modernizma dalje** je evropski projekt, ki ga financira program Evropske unije Ustvarjalna Evropa, podprogram Kultura, in združuje partnerje iz šestih evropskih univerz: Politecnico di Torino, Italija; IADE - Instituto de Artes Visuais Design e Marketing, Portugalska; Universidad de Oviedo, Španija; Universiteit Leiden, Nizozemska; Université Grenoble Alpes, Francija; SITI - Istituto Superiore sui Sistemi Territoriali per l’Innovazione, Italija in Znanstvenoraziskovalni center Slovenske akademije znanosti in umetnosti, Slovenija.

Interdisciplinarni projekt **MoMoWo** obravnava kulturni in družbenoekonomski pomen dosežkov žensk na področju arhitekture, notranjega in industrijskega oblikovanja, gradbeništva, krajinske arhitekture in urbanizma, ki so veljali (in deloma še veljajo) za tradicionalno moške poklice. Namen projekta je strokovni in širši javnosti predstaviti pomemben del »anonimne« in zamolčane evropske kulturne dediščine 20. stoletja, ki so jo ustvarile ženske, dejavne na zgoraj omenjenih področjih. Projekt bo podpiral in ustrezneje ovrednotil tudi dosežke sedanje generacije ustvarjalk in s tem pomagal utreti pot bodočim generacijam žensk v ustvarjalnih poklicih. Za več informacij obiščite spletno stran projekta: [www.momowo.eu](http://www.momowo.eu).